**Ministrstvo za finance, kot varuh državne blagajne, nasprotuje bianko menici in predlogu, ki je po višini in časovno neomejen**

Izračuni Ministrstva za finance, na podlagi podatkov ZZZS, kažejo, da obvezni pavšalni prispevek v višini 32 evrov mesečno s predvideno letno valorizacijo v višini rasti povprečne bruto plače v RS v preteklem letu v letih 2021 in 2022 sicer zadostuje za stroške v obstoječi košarici pravic, ki se z nadomeščanjem dopolnilnega zdravstvenega zavarovanja ne zmanjšujejo. Vendar predlog trenutnega amandmaja k 9. členu novele zakona (45. člen ZZVZZ), ki morebitno pokrivanje prenizkih prihodkov v zdravstveni blagajni v prihodnosti dopolnjuje s proračunskim financiranjem v neznani višini, z javnofinančnega vidika, torej vidika ustavne fiskalne skladnosti oz. srednjeročne vzdržnosti, ni sprejemljiv. Besedilo vloženega amandmaja namreč lahko pomeni po višini in časovno neomejeno obveznost iz državnega proračuna.

**Ministrstvo za finance lahko podpre samo jasno opredeljen javnofinančno vzdržen predlog »do največ 10 milijonov EUR na leto iz državnega proračuna«, ne more pa izdajati bianko menic.**

dr. Andrej Bertoncelj, minister

mag. Saša Jazbec, državna sekretarka

Natalija Kovač Jereb, državna sekretarka

Metod Dragonja, državni sekretar

mag. Alojz Stana, državni sekretar